अभिभावकों की आईआईएम से गुहार- कड़ी कार्रवाई न हो
आईआईएम इंदौर के तीन छात्रों द्वारा ड्रग्स लेने के खुलासे के बाद भी प्रबंधन कार्रवाई को लेकर निर्णय नहीं ले सका है। हालांकि तीन साल में तीसरी बार छात्रों के पकड़े जाने के बाद कई सवाल खड़े हो गए हैं। प्रबंधन इस बार पुलिस के आला अफसरों को पत्र लिखकर खुलेआम ड्रग्स बेचे जाने की जानकारी देने की तैयारी कर रहा है। इससे पहले भी जनवरी 2012 में दो छात्र ड्रग्स लेते पकड़े गए थे। उन्हें निलंबित करने के बावजूद उसी साल नवंबर में फिर तीन छात्र होस्टल में ड्रग्स लेते पकड़े गए थे। बताते हैं कि इसके बाद भी कुछ अन्य छात्रों का ड्रग्स लेना बंद नहीं हुआ था। अब प्रबंधन कड़ी कार्रवाई के पक्ष में है, लेकिन बताते हैं कि छात्रों के अभिभावकों ने कड़ी कार्रवाई नहीं करने की गुहार लगाई है।
शिकायत के बाद खुलासा
दरअसल, पिछले सप्ताह तीन छात्रों की नशाखोरी की शिकायत प्रबंधन को मिली थी। इसके बाद प्रबंधन ने तीनों के खिलाफ जांच बैठाई। बयान भी हुए। पूरी जांच में साबित हो गया कि तीनों छात्र परिसर में ही नशा करते थे। हालांकि प्रबंधन का अब भी कहना है कि मामले की जांच जारी है।
ढाबों पर बिक रही है ड्रग्स
बताते हैं कि प्रबंधन को जानकारी मिली है कि राऊ क्षेत्र में कुछ ढाबों पर ड्रग्स बेची जा रही है। यहां आसपास 10 बड़े इंस्टिट्यूट चल रहे हैं। ढाबे से स्थानीय लोगों को ड्रग्स नहीं बेची जाती है, बल्कि छात्रों को टारगेट किया जाता है। पिछली बार भी प्रबंधन ने पुलिस को जानकारी दी थी, लेकिन बड़ी कार्रवाई नहीं हो पाई है।
hin_Deva hin_Deva bho_Deva hin_Deva hin_Deva hin_Deva